kaerle byder gracien goids etcetera, doen condt allen luden
jegewoirdige ende toecomende dat wy ontfanghen hebben die
oetmoedighe supplicatie van ancelmus van bruwaen arm schamel
arbeytere ende dienende de metssers in knaepschapen belast met
huysvrouwe ende kinderen oudt ontrent xxiiii jaeren nu tantwerpen
gevangen inhoudende hoe dat int jaer xvc ende xxxi iia octobris in
onser stadt van ghent gebeurt es dat ten huyse van paesschijnen
hendricx moeder vanden suppliant zyn comen drincken kaerle de
wale ende jan de blancke aldaer voer huere ghelach verdrinckende
elck iii 1⁄2 groten vlaems de man, van welcken gelage die voirs. jan der
voirs. paeschyne tachter bleef een blancke waeraff zy van
hem betaelt wilde zyn, dwelck hy nyet alleene en weygherde
maer gaff oyck der selver paesschynen moedere des suppliants
vele injurieuse woerden deselve hoorende ende vele andere vilaine
woerden gevende ende want de selve jan de blancke der voirs.
weerdinnen zyn gelach wilde ontdragen zoe hielt zy den voirs.
janne vast staende ende dit siende de selve jan stiet de voirs.
weerdinne metten hoofde tegen den keldere daer hy hadde zitten
drincken ende soude tot dien de selve geslaghen hebben en hadde
de voirs. kaerle de wale dat nyet belet ende de voirs. suppliant
die welcke doen recht van zynen wercke thuys comen was
siende dat de voirs. jan de voirs. paesschyne zyn moeder zoe
stiet ende grooten overlast dede seyde totten selven janne
ghy wasschere ghy en compt hier altoes nyet dan om wasschen
ende kyven ick wilde wel dat ghy van hier bleeft oft ick sal
u eens zoe teekenen dat ghys u op een andere tyt wachten sult
ende ghinck deselve suppliant van daer in zyn handt hebbende eenen
boteram naede camere ende volghde de voirs. jan hem suppliant
van achter aen vragende oft hy suppliant hem slaen zoude ende
taste met dien de selve jan in zynen aessack al oft hy zynen
opstekere hadde willen langen daer toe hy oyck zyn beste dede
dwelck de suppliant gewaer wordende weerde den voirs. janne met
zynder eender handt van hem ende stack nae hem metten messe
dwelck hy in zyn andere handt hadde sonder hem te gerakene
ende de voirs. jan den suppliant nyet met vreden latende ende
siende dat hy egheen verdrach en mochte hebben stack noch
eens met zynen voirs. messe naeden voirs. janne ende geraeckte
hem tusschen den hals ende schouweren waer aff de selve jan
binnen xiiii dagen daer nae van levende lyve ter doot comen is
ende hoe wel tvoirs. feyt den suppliant uuyt gront zyns herten
leet is ende dat hy oyck daer aff der partie geinteresseerde
gesoent heeft soe is hy alnoch tegewoirdelyck ter causen
vanden selven feyte tantwerpen gevangen daer onse marcgrave
tegen hem criminelyck procedeert soe dat hy in pericule zyns
levens es ten zy dat onse gratie ende genade hem hier op
geextendeert ende verleent worde alsoe hy suppliant seeght
ons daerom oitmoedelyck biddende soe eest dat wy
desen aengesien geneyght wesende ter beden des voirs. ancelmus
van bruwaen suppliant ende willende hem in dit stuck prefereren
gratie ende misericordie voer strangheyt ende rigeur van
justicien hebben den selven suppliant inden gevalle als boven
quytgeschonden geremitteert ende vergeven schelden quyte
remitteren ende vergeven uuyt sunderlinger gratien by desen
onsen brieve tfeyt ende dootslach boven geruert mitgaders
alle offensie ende bruecke corpporelle ende criminelle
daer inne hy ter causen voirscreven met des daeraen cleven
mach tegen ons ende justicie mesdaen mach hebben abolerende
extingnerende ende te nieuwte doende tvoirs. proces ende procedure
criminele by onsen voirs marcgrave van antwerpen ter
causen voirscreven tegen hem alreede begonst, ende hebben hem
als daer aff wedergestelt ende gerestitueert stellen weder
ende restitueren tot zynen goeden name fame ende geruchte
in onsen voirs. lande ende hertoighdomme van brabant ende
allen anderen onsen landen ende heerlicheyden ende tot zynen
onverbuerden goeden indien hy eenighe heeft gelyck ende in alder manieren
zoe hy was voer de toecompste vanden voirs. feyte imponerende hier
op een eewich geswych onsen procureur generael in brabant onsen voirs.
marcgrave ende allen anderen onsen justicieren ende officieren
wie zy zyn satisfactie ende beternisse ierst ende voeral
gedaen der partie geinteresseerde indien die noch nyet gedaen en
zy ende eenighe daer toe stae civilick alleenlyck behoudelick
dat de voirs. suppliant gehouden sal syn tvoers. feyt tegen ons te
beteren civilick naer gelegentheyt vander saken ende faculteyt
van zynen goeden met oyck te betalen de costen van justicien
hieromme alreede gedaen ende te doene allet ter taxacien ende
moderatien van onse lieve ende getrouwe de cancellier ende
luden van onsen raede in brabant die wy daertoe gecommitteert
hebben ende committeren by desen ontbieden daerom ende
bevelen den selven onsen cancellier ende raedsluden dat voer
hen geroepen deghene die daerom behoiren geroepen te zyne zy
procederen wel ende dueghedelyck ter verificatie ende interinemente
van desen ende totter taxacie ende moderatie vander voirs. amende
ende costen alsoe zy sullen bevinden behoirende welcke
interinement de voirs. suppliant gehouden sal zyn te verzueckene
ende hem in persoone te presenteren in onsen voirs. raede
binnen eene jaere naestcomende opte pene van te verbuerene
deffect van desen ende dat gedaen ende deselve civile boete
ende costen van justicien getaxeert ende betaelt zynde in
handen vanden ghenen dien dat behoiren sal zy onsen voirs.
procureur generael in brabant onsen voirs. marcgrave van
antwerpen ende alle andere onse richteren justicieren
officieren ende ondersaeten tegewoirdige ende toecomende
dien dat aengaen sal moeghen huere stedehouderen ende
eenen yegelyck van hen besundere zoe hem toebehoiren sal
doen laten ende gedooghen den voirs. suppliant van deser onser
tegewoirdigher gracien remissien ende pardoene ende van
allen den inhouden van desen inder vuegen ende manieren
voeren verhaelt rustelyck vredelyck volcomelyck ende
eeuwelyck genyeten ende gebruycken zonder hem te doene
noch te laeten geschieden nu noch in toecomende tyden
eenighen hinder letsel oft moyenisse aen lyve noch aen
goeden ter contrarien maer indien zyn lyff oft eenighe
van zyne goeden daer omme gearresteert becommert oft belet
waeren dat zy die setten ende stellen oft doen setten ende
stellen terstont ende sonder vertreck tot geheelder ende
volcomender delivrancie want ons alsoe gelieft ende ten
eynde dat dit goet vast ende gestantich zy ende blyve tot
eenighen eeuwighen daghen zoe hebben wy onsen zeghel hier aen doen
hanghen behoudelick in anderen dinghen onsen rechte
ende eenen iegelycken anderen dessyns ghegeven in onser stadt
van bruessel inde maent van septembris int jaer onss heeren
duysent vyfhondert ende vierendertich ende van onsen
keyserycke tvyfthienste ende van onsen rycken van
castillen ende anderen tnegenthienste aldus stont
ghescreven opde plycke byden keyser ende geteekent
boudewyns visa recepta
ghecollacionneert tegens
doriginale brieven by my
de cock